khistorydata/jeongjo-sjw-relations huggingface dataset:
정조 0년
又啓曰。請南海縣圍籬安置罪人具庠。更令王府。嚴鞫得情。快正王法。
정조 0년
又啓曰。請大靜縣爲奴罪人金壽賢。更令王府拿鞫嚴問。依律處斷。答曰。不允。
정조 0년
吏曹判書徐命善。參議洪國榮等疏曰。伏以。臣等方來會政廳矣。兩堂旣已備員。郞官通淸之成命。可以奉行。而第臣等竊有區區愚見。敢此聯陳焉。見今玉署之中。才彦林立。其於出望之際。豈有乏人之患。而近因銓選久曠。陞品無拘。合先通擬之人。多在東壁之列。今若拘之於法例之末。捨此而不擧。則在臣等。不但有遺珠之歎而已。當新化復舊制之日。烏在乎聳觀瞻之意哉。雖使古人無行之者。猶不害爲非常之擧。況陳稟改正。亦有一二前例乎。伏望聖明。持降明命。可合通擬中已陞品者。今古改正。俾臣等惟才是取。千萬顒祝。臣無任。答曰。省卿等疏具悉。事甚便好。況有前例者乎。卿等依請通選。
정조 0년
副修撰尹若淵疏曰。伏以。昊天不弔。我先大王奄棄臣民。奉諱之日。深山窮谷。莫不奔走號擗。如喪考妣。居然之頃。山陵已卜。期日已涓。伏惟我殿下。聖孝出天。哀敬備至。莫逮之痛。將與天壤而無極。臣以覆巢遺卵。寒門弱植。學誠素蔑。懲畏且深。固已無意於世路。而但因父母年高。飢寒交切。黽勉擧業。濫竊科名。而榮歸逾月。臣父棄背。纔經一期。偏母下從。臣孑然孤苦。萬事無及。自是以來。托命糠糟。斷念華膴。周旋郵置之間。俛仰壠畝之際。今已十年于玆。而伏我先王王記念臣祖。拂拭臣身。擢臣諫爭之列。處臣講討之任。臣方感激洪造。圖報涓埃。而不幸仙馭上賓。攀號莫及。茫茫穹壤。此何人哉。臣於君親之間。昊天之德。一無可以仰酬者。臣誠天地之罪人。而乃者聖慈不遺。恩旨又下。繼有馹召之命。臣義分是懼。章皇入城。則前銜乍遞。新除繼降。臣於是。且惶且感。罔知所以爲喩也。今者天牌儼臨。脩門密邇。犬馬之誠。豈容一謝之遲延。而竊念帷幄論思之任。是何等重選。何等埈望。而自古居是職者。爲何如人耶。臣乃以空疎蔑裂。百無一似之蹤。冒沒以據之。則古所謂金盌狗矢。瓦樽黃流者。非臣之謂乎。且臣本職之外。兼帶春秋。而臣與副校理臣朴在源。爲內外從應避之親。又與監館事臣金尙喆。有擧一世共知之嫌。則此又臣難冒之一端也。玆敢隨牌詣闕。短章自列。伏乞聖明。察臣不稱之實。諒臣難强之義。亟命遞斥臣職。以安私分。以存公格。千萬幸甚。踏啓字。
정조 0년
丙申六月初二日卯時。上御廬次。藥房入診入侍時。提調徐命善。副提調洪國榮。假注書柳孟養。記事官文采五朴祐源。醫官方泰輿慶絢吳道炯徐命緯。以次進伏訖。命善曰。日間聖體。若何。上曰。一樣矣。國榮曰。寢睡。何如。上曰。氣頗煩熱。不能穩寢矣。命善曰。王大妃殿氣候。若何。上曰。平安矣。命善曰。惠慶宮氣候。若何。上曰。猶未快差矣。命善曰。久未診察。其令醫官入診。何如。上曰。依。上曰。膈間常凝滯。有乍寒乍熱之症。此是暑氣乎。道炯曰。然矣。命入診。泰輿進前診候訖。奏曰。左右三部度數。則調均。而頗滯數矣。絢命緯診候訖。奏曰。脈候三部調均。而數且沈。似是痰滯之候矣。道炯診候訖。奏曰左右三部度數則調均。而比常時稍數。似是暑氣。本湯劑姑停。淸暑六和湯進御。似好矣。上曰。進御加減心腎湯。今姑停止。淸暑六和湯本方中。人蔘代入沙蔘一錢。限五貼煎入。出榻敎上曰。王大妃殿進御六和湯。今姑停止。出榻敎上曰。銓郞。都政前可出之乎。命善對曰。然矣。命善曰。古則銓郞例兼校書校理。故辛酉罷銓郞時。校書校理。又從以權減矣。今旣有通淸復舊制之命。校書校理三員。依前復設。何如。上曰。依爲之。出擧條命提調先退。上曰。在外三司許遞。政官牌招開政。出傳敎命退去。諸臣以次出。
정조 0년
丙申六月初二日辰時。上御廬次。同副承旨入侍時。同副承旨柳戇。假注書徐龍輔。記事官文采五朴祐源。以次進伏訖。上曰。政廳承旨與吏判入侍。賤臣承命而出。與行吏曹判書徐命善。右承旨李商岳進伏。上曰。吏郞如欲今日政差出。則不可無參議矣。命善曰。然矣。命商岳書傳敎曰。吏曹參議先爲擬入。待下批牌招。同參政事。命退。諸臣以次退出。
정조 0년
丙申六月初二日巳時。上御廬次。左副承旨入侍時。左副承旨徐有慶。假注書徐龍輔。記事官文采五朴祐源。以次進伏訖。上曰。吏曹參議牌去來催促。命書傳敎曰。政命已久。參議三牌。亦已久矣。尙不膺命。事體所在。殊涉未安。牌去來使之申飭。上曰。儒疏事。極爲駭然矣。有慶曰。臣等自外見之。而駭悖極矣。聞其疏頭。自太學欲爲鳴鼓。而旣已呈疏之後。當待朝家之處分。故不爲鳴鼓云矣。上曰。先正文集中書札。洪啓禧多拔之云矣。有慶曰。然。故其時與故儒臣朴聖源。往復相爭矣。上曰。太學齋任備員乎。有慶曰。聞不備云矣。上曰。大司成何爲呈辭。有慶曰。館務廢却。已久云矣。命書傳敎曰。聞左副承旨所奏。大司成以向時事。館務廢却云。然則宜有變通之道。呈辭大司成許遞。今日政差出事。分付政廳。又命書傳敎曰。政望。政廳承旨開政後。與政官入侍事。分付政廳。命退。承史以次退出。
정조 0년
丙申六月初二日午時。上御廬次。承旨入侍時。左副承旨徐有慶。假注書徐龍輔。記事官文采五朴祐源。以次進伏訖。命讀徐命善等聯名疏。上曰。政官持政望入侍。賤臣承命而出。與行吏曹判書徐命善。吏曹參議洪國榮進伏。命有慶讀政望。上落點。命善國榮曰。臣等俄以銓郞通擬人。以陞品改正事。陳疏蒙許矣。此雖出於一時大更張之意。而因此而若無防限。則其弊又不可勝言。此後則勿以此爲例事。出擧條定式施行。何如。上曰。依爲之。出擧條命善國榮先退。命書傳敎曰。吏曹參議今日點下。以銓郞之今日差出也。內局直宿之時。不可久解。吏曹參議洪國榮爲承旨。牌招察任。仍爲入直。房依前。藥院副提調之任。亦爲依前事。分付。又命書傳敎曰。承旨李商岳移拜承旨。前望單子入之。又命書傳敎曰。新除授大司成牌招察任。命退。承史以次退出。
정조 0년
丙申六月初二日申時。上御廬次。藥房副提調持湯劑入侍時。副提調洪國榮。假注書柳孟養。記事官文采五朴祐源。醫官方泰輿。以次進伏訖。泰輿奉湯劑進前。上進御。命吳道炯入侍。道炯進前。上曰。背部忽有痰牽之症。不能任意屈伸。何以則爲好耶。道炯對曰。此是暑濕內凝。寒氣外觸。故有此症候。進御湯劑中。加白芥子陳皮。夕間更爲進御。似好矣。上曰。進御淸暑六和湯。加白芥子陳皮各一錢。一貼更爲煎入。出榻敎國榮曰。痰候牽引處。以去核作片。付於衣襨間。似好矣。上曰。得毋熱乎。國榮曰。牽引處頗溫。然後自解矣。命退去。諸臣以次出。
정조 0년
丙申六月初二日酉時。上御廬次。吏房承旨入侍時。左副承旨金文淳。假注書徐龍輔。記事官文采五朴祐源。以次進伏訖。上曰。各道褒貶有來到者乎。文淳曰。姑無來到者矣。上曰。宣傳官一員入侍。騎馬三匹立之。賤臣承命而出。與宣傳官李尙訥進伏。上曰。汝卽馳詣山陵。穴深之幾尺。土色好否。役軍之無病與否。問于摠護使。卽爲復命。尙訥承命退出。上曰。近來凡於公事之書事變注書也。輒去事變二字而書之。此何故也。注書知入。賤臣承命而出。還奏曰。謂其事變之變字不好。故去而不書。已成謬例。今亦以此書之云矣。命書傳敎曰。事雖微細。所係則不細。事變假注書。挽近以來無朝令。而凡諸公事。皆擧事變二字而書之。聽政時欲爲申飭而未果。到今一初。焉敢以此等之習。以傷體例乎。聞諸注書。以其變字之怪異拔之。然則改變爲常。然後可以用之耶。此後嚴飭。依職銜書之。命退。承史以次退出。
정조 0년
丙申六月初二日戌時。上御廬次。都承旨領相禮判同爲入侍時。領議政金陽澤。禮曹判書鄭尙淳。行都承旨徐浩修。假注書徐龍輔。記事官文采五朴祐源。以次進伏訖。陽澤曰。近日極熱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。原任大臣摠護使山陵都監堂上。御將錦城尉相地官竝入侍。賤臣承命而出。與領府事金相福。判府事韓翼謩李溵。右議政鄭存謙。山陵都監堂上朴宗德。行司直金漢耆。錦城尉朴明源。相地官金基良進伏。相福曰。庚炎比甚。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶殿氣候。何如。上曰。一樣。山陵開金井。土色。何如。陽澤曰。土色甚好矣。穿壙之際。有數塊灰般矣。上曰。此不爲欠乎。陽澤曰。此不過舊壙之灰。則少無爲欠之端矣。上曰。穴深爲幾尺。陽澤曰。八尺矣。上曰。不爲太深乎。相地官之所見。何如。基良曰。雖深無妨矣。上曰。灰般之長廣幾許。陽澤曰。似可爲二尺許矣。上曰。錦城尉所見。亦不爲欠乎。明源曰。此則少無所妨矣。上曰。摠護使當於何日入來乎。陽澤曰。當於初九日入來矣。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨金文淳坐直。右副承旨申大升坐。同副承旨柳戇坐直。注書一員未差尹翊東病。假注書柳孟養仕藥院直徐龍輔仕直。事變假注書朴廣源仕。
정조 0년
傳于金文淳曰。副提調入侍。
정조 0년
傳于柳戇曰。同副承旨與宋煥億宋宅奎同爲入侍。
정조 0년
又啓曰。監印郞廳柳義養。依下敎來待矣。
정조 0년
傳于申大升曰。右副承旨與判義禁入侍。
정조 0년
又傳于曰。監印郞廳柳義養入侍。
정조 0년
傳于洪國榮曰。都承旨牌去來。本如是遲遲乎。該房書吏牌使令。令攸司科治。
정조 0년
洪國榮。以弘文館言啓曰。副校理朴在源。副修撰李獻慶。卽有只推之命。竝卽牌招察任。何如。傳曰。允。
정조 0년
柳戇。以義禁府言啓曰。平安道渭原郡投畀罪人趙曮。令該府拿來。具格取服。報議政府詳覈施行事。命下矣。依例發遣府都事拿來之意。敢啓。答曰。知道。
정조 0년
大司憲李聖圭。大司諫洪檍。執義李一曾。司諫李在學。掌令柳榮鎭鄭宇淳。持平趙德潤。獻納李儒慶。校理沈豐之朴天衡。副校理徐有防。正言洪樂淵姜。修撰沈有鎭柳義養啓曰。請文女按律處斷。措辭見上又啓曰。請厚謙夬正王法。其母依律處斷。措辭見上又啓曰。請礪山府竄配罪人洪麟漢。絶島按置。措辭見上又啓曰。請付處罪人申晦。亟施遠竄之典。措辭見上
정조 0년
大司憲李聖圭。大司諫洪檍。執義李一曾。司諫李在學。掌令柳榮鎭鄭宇淳。持平趙德潤。獻納李儒慶。正言洪樂淵姜啓曰。請聖國尙魯諸子。亟施當律。措辭見上
정조 0년
持平趙德潤啓曰。請黑山島充軍罪人趙昌德。依律處斷。措辭見上又啓曰。請大靜縣爲奴罪人金壽賢。依律處斷。措辭見上又啓曰。請鏡城府定配罪人洪述海。依律處斷。指辭見上又啓曰。請東萊府定配罪人元義孫。依律處斷。
정조 0년
司諫李在學啓曰。請黑山島充軍罪人趙德昌。依律處斷。措辭見上又啓曰。請南海縣圍籬安置罪人具庠。更令王府嚴鞫得情。快正王法。措辭見上又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上答三司合啓曰。不允。答兩司合啓曰。不允。答府曰。不允。答院曰。不允。
정조 0년
行都承旨徐浩修疏曰。伏以。臣於昨夜筵退。患暑忒重。旣不得仕進於曉班。又未免違傲於特召。悚惶之至。恭俟嚴譴。不意誅罰不加。天牌再臨。臣仰感恩私。俯怵義分。未敢言病。蒼皇祗承。而往復赴闕之際。自爾遲滯。致勤責敎。至有吏隷科治之命。雖承勿施之敎。尙切震懍之忱。念臣四朔夙夜之任。全蔑絲毫之補。惟以驅策奔走。爲一分報效。而自犯逋慢。歸罪吏隷。亦何敢徒恃開釋之旋下。晏然職次乎。玆陳短章。仰瀆崇嚴。伏乞亟遞臣職。仍治臣罪。以嚴邦綱。以安微分。千萬幸甚。答曰。省疏具悉。卿其勿辭察任。
정조 0년
大司成李商岳疏曰。伏以。日月流邁。殷奠奄過。因山之禮。只隔一朔。伏惟孝思出天。益復罔極。仍伏念。人臣之受恩於君父者。從古何限。而豈有如臣之偏被曠絶者哉。噫。臣父之秉節淸苦。無愧古人。爲國忠貞。可質神明。而當賊魯鴟張之時。逆覩其梟心獍腸。終必禍國。一疏廬列。竊自附於爲聖朝除奸凶之義。而再涉鯨濤。九死炎荒。衷赤莫暴。齎恨而歿。此臣所至冤隱痛。夙宵腐心者矣。乃於數十年之後。逆魯之窮兇情節。昭著無餘。天討亟行。輿憤少洩。而第臣未死遺孤。以臣父之不得見今日爲至恨。不自意筵臣一奏。至煩天聽。華袞之褒。不啻鄭重。始許以先事之明。終贈文衡之職。榮動瞻聆。感激幽明。臣口誦天語。手擎寵誥。不覺聲淚之交逬也。噫。方當新化淸明之日。獲見先父志事之得伸。人子之至願畢矣。雖使臣卽日就死。庶有歸見之顔。則恩山德海。浩無涯岸。在臣區區寸心。只有爲殿下赴蹈粉糜之外。了無一毫念及於仕宦進就之塗。而騎省之除。曾未幾何。銀臺之命。輒復臨辱。臣且懼且感。次第冒膺。略效叩謝之義。少遂圖報之誠。忽此國子華銜。初非夢想攸料。而奄及臣身。嘻噫。是何事也。臣之庸陋謭劣。百無肖似。自知已深。以聖上則哲之明。亦奚取於臣哉。如以先臣之故。而不忍遺棄。則曾所踐歷。榮耀已極。又何以千不近萬不似之任。特加寵異。殆同僬僥之扛鼎。蚊蝱之負山也耶。且是職也。卽古所稱敎胄之官耳。苟非學識足以表率士林。文章足以丕變澆漓。則顧安敢揚揚冒出。晏然抗顔於皐比之座。以貽賢關之羞。以駭四方之聽哉。在他時尙猶不可。況新服之初乎。臣之一身。固非臣所有。夷險燥濕。豈或前却。而至於見帶之職。千思萬量。承膺無路。昨日特召。再犯違傲。今始略入文字。仰暴危懇。伏乞聖明。俯垂諒察。亟削臣職。以重官方。以安私分。不勝幸甚。答曰。省疏具悉。爾其勿辭察職。
정조 0년
京畿監司鄭光漢疏曰。伏以。居諸駛迅。因山隔月。伏惟聖懷攀慕。益復如新。臣於積年曠違之餘。昵侍前席。仰瞻深墨之容。退切憂戀之誠。仍念臣姿本駑劣。百不猶人。從前踐歷。已踰涯分。絲毫莫補。愧懼徒積。迺於千萬匪意。忽伏奉畿甸按察之命。自量人器。夫豈有一分可堪之望。而第緣進香隔宵。促敎連下。義分爲重。他未暇顧。不免章皇入肅。黽勉冒赴。而私心恧蹙。歷日靡措。噫。藩宣之寄。孰非難愼。而至若三輔承流之責。視諸道尤別。雖在常時。所宜掄揀其任。而矧玆陵役方殷。事務鞅掌。其所策應與奉行。寔重且大。有非無似如臣可以承當者。則何敢幸其夤緣一出。仍爲淟涊蹲據之計也哉。臣雖頑愚不肖。亦是大行朝陶甄中一物。此時此役。豈不欲奔奏殫竭。少伸蓐蟻之微忱。而量材度力。決知其萬萬不稱。則毋寧及時辭巽。不至於臨事僨誤。自速罪戾。爲計之得也。玆敢略入文字。仰暴衷懇。伏乞聖明。俯賜諒察。亟遞臣所帶藩任。以幸國事。以安私分。不勝幸甚。答曰。省疏具悉。方面之任。抑云晩矣。勿辭。卿其欽哉莅藩。
정조 0년
正言洪樂淵疏曰。伏以。皇天降割。大行大王奄棄臣民。如喪之慟。率普惟均。居諸迅駛。因山已卜。伏惟聖孝攀慕。益復罔極。仍伏念。臣鹵莽蔑劣。百無肖似。其於見職。自知不稱。從前屢叨。一味尸素。反顧循省。祗增悚恧。已試蔑效之地。實無一分堪承之望。且臣老母素患風痰。奇疾積年沈痼。長在床褥。入夏以來。症形尤苦。湯焫扶護。惟臣是須。遠離供職。情理切悶。而向者除旨。遽下於合辭方張之時。義重沐浴。不敢言私。章皇登途。冒沒肅命。獲躡三司之後。粗伸沬血之忱。而一日二日。蹲冒至今。臣之離捨病母。居然爲數旬。日夜薰慮。方寸焦灼。卽者家僮忽至。臣母宿病之外。重添輪行毒感。乍寒乍熱。未卽發汗。舊𧏮新症。內外交傷。轉就危劇。若不保朝夕。奄奄之中。促臣歸見。臣自聞此報。心神飛越。按住不得。忙構短章。仰瀆於嚴廬之下。徑尋鄕路。伏乞聖慈。亟命鐫削臣職。仍治臣擅行之罪。以肅朝綱。以安私分。不勝大願。答曰。省疏具悉。爾其勿辭。救護母病。
정조 0년
丙申六月初三日。兼春秋張顯慶。刑曹罪人尹起莘加刑啓目。傳曰。依前推問爲良如敎。
정조 0년
刑曹罪人李長煥加刑啓目。傳曰。一向忍杖。萬萬兇獰兺不喩。辭證若是明白。償命之律。渠焉敢逃是置。更良各別嚴刑。期於取服爲良如敎。
정조 0년
刑曹罪人奴金伊加刑啓目。傳曰。更加嚴刑。期於得服爲良如敎。
정조 0년
丙申六月初三日卯時。上御廬次。藥房副提調入侍時。副提調洪國榮。假注書柳孟養。記事官文采五朴祐源。醫官方泰輿吳道炯。以次進伏訖。國榮曰。夜間背部牽引之症。何如。上曰。少差而猶未顯勝矣。國榮曰。膈痰凝滯之候。何如。上曰。一樣矣。國榮曰。夜間寢睡。何如。上曰。入夜後就寢。達宵穩寢矣。國榮曰。寒熱往來之候快勝乎。上曰。猶未快勝矣。國榮曰。昨夕所進湯劑。更爲進御。似好矣。上曰。醫官所見。何如。道炯曰。膈氣猶未快解。今日又爲進御。穩當矣。上曰。依爲之。命醫官先退。上曰。訓將入侍。出榻敎訓鍊大將張志恒進前。上曰。武藝別監之設置。自仁祖朝爲始乎。志恒對曰。然矣。上曰。設置之意何爲。志恒曰。有技藝者。選置近密。如親兵者也。上曰。有習技謄錄乎。志恒曰。似有之矣。上曰。卿出去考其謄錄。送于政院。可也。上曰。營債已盡捧乎。對曰。尙餘萬餘兩矣。命退去。諸臣以次出。
정조 0년
丙申六月初三日辰時。上御廬次。同副承旨入侍時。同副承旨柳戇。假注書徐龍輔。記事官文采五朴祐源。以次進伏訖。上曰。宋煥億宋宅圭入侍。賤臣承命而出。與副司果宋煥億。全義縣監宋宅圭進伏。戇曰。先正獨對時說話。煥億持入矣。上曰。其中又有如上疏體格者。此則何書。戇曰。此則孝廟御札下後。先正之回啓矣。上曰。此仍密書乎。戇曰。然矣。上曰。其中一冊。又是何文。戇曰。此乃諺札謄本。卽明聖王后諺敎矣。上曰。如許際遇。前古之所無也。戇曰。然矣。命煥億讀獨對時說話。讀訖。煥億曰。此密書回啓。其時遽遭國恤。故未及上之矣。命讀之。上曰。予於先正。景仰之心。實不尋常。此後致祭等事。祭文欲爲親製。此冊姑爲留中。可也。先正文集中續集爲幾卷。戇曰。續集爲二十卷。而又多未及刊行者矣。上曰。若從速刊出。則好矣。戇曰。先正之文集外。又有謫中所作朱子語類矣。上曰。予曾聞之矣。此書方在何處。戇曰。方在宋德相家中矣。上曰。曾在春宮時。有所作先正文集序文。而尙不出示外人矣。先正之子孫。今旣入侍。當示之矣。命中官持來御製尤菴集序。命戇讀之。上曰。其時左承旨適在宮官。故見之。而此外無他人見之者矣。讀訖。煥億曰。聖恩及此。臣等不勝感泣之至。雖擧族糜粉。何以圖報此萬一也。戇曰。讀此御製。不但辭意切實。可以見聖上嚮慕先正之盛德。豈獨先正之子孫。惶隕感祝。小臣亦不勝欽仰感激之至矣。上曰。此文之作。今已數年矣。命煥億宅圭先退。上曰。他承旨與監印郞廳入侍。賤臣承命而出。與左承旨洪國榮。監印郞廳柳義養進伏。戇先退。上曰。列聖御製印役。方到何境。義養曰。今方刪定矣。上曰。凡例等節。如有可改處。雖未稟處。監印郞廳。從長變通。可也。命退。諸臣以次退出。
정조 0년
丙申六月初三日巳時。上御廬次。右副承旨判義禁同爲入侍時。判義禁蔡濟恭。右副承旨申大升。假注書徐龍輔。記注官金鳳顯。記事官朴祐源。以次進伏訖。上曰。以箕伯査啓觀之。趙曮事更無可論。洪述海元義孫輩。皆已嚴處。則趙曮豈可容恕乎。命書傳敎曰。平安監司査啓。旣已畢到。還穀發賣剩餘錢。爲四十六萬二千餘兩。民債所捧錢之歸於私者。爲十萬餘兩。備局請貸錢之稱以還報。虛錄不報者。爲七萬餘兩。凡此六十餘萬兩之贜汚。道臣査啓中。該道人吏之報辭及置簿文書。明白無疑。則到今曮也。亦可發明乎。其所贜汚。比之洪述海元義孫。或爲屢十倍。或爲六七倍。述海義孫。旣皆嚴處。則獨於趙曮。而雖欲惟輕。得乎。今則私案旣具。辭證又備。其令該府趙曮拿來。具格取服後。報議政府詳覆施行。濟恭先退。命書傳敎曰。當此盛暑。左右史之勞役。不可不念。六一散淸心丸之屬。量宜製給。院隷之待令閤外者。馬通亦爲量宜時時分饋。分付藥房。命退。承史以次退出。
정조 0년
丙申六月初三日未時。上御廬次。藥房副提調持湯劑入侍時。副提調洪國榮。假注書柳孟養。記注官金鳳顯。記事官朴祐源。醫官方泰輿。以次進伏訖。國榮曰。午間膈氣凝滯之候。何如。上曰。少勝矣。泰輿奉湯劑進前。上進御。上曰。注薦事何以爲之乎。國榮曰。誠爲難處矣。若以前薦先生行薦。則旣敗薦後。薦主必不復薦。旣無先生。則諸承旨會薦。亦無妨矣。上曰。六承旨合薦。則如都堂會薦之類。何居。不若薦主之薦乎。諸承旨許詢問後決之。好矣。國榮曰。然矣。上曰。諸承旨入侍。行都承旨徐浩修。右承旨徐有慶。左副承旨金文淳。右副承旨申大升。以次進前。上曰。薦事何以爲之乎。浩修對曰。旣無薦主之可行薦者。則諸承旨合坐會薦之外。無他道矣。有慶文淳大升等曰。臣等自外皆已消詳。一如都承旨所見矣。上曰。然則當簡取乎。廣取乎。國榮曰。注書則稍異於翰林。廣取無妨矣。若簡取則只取三四人。廣取則可至二十人矣。浩修曰。六承旨各取二人。則亦或無妨矣。上曰。行薦後陞付。何以爲之乎。國榮曰。承旨各薦二人。則當從承旨座目而付之。若合薦則當從榜次付之。似好矣。上曰。更爲商確然後下敎矣。命諸承旨先退。國榮曰。聞都承旨下敎前入來。而有下隷科治之敎。故方以惶悚矣。命書傳敎曰。聞副提調之言。知申下敎前入來稍久。本院且有擧行之事。以此爲難安端云。吏隷科治下敎。勿施。命退去。諸臣以次出。
정조 0년
丙申六月初三日酉時。上御廬次。副提調持湯劑入侍時。左承旨洪國榮。假注書徐龍輔。記注官金鳳顯。記事官朴祐源。醫官方泰輿。以次進伏訖。泰輿進湯劑。上進御。上曰。今觀箕伯査啓。趙曮犯贜之數。比諸洪述海元義孫輩。不啻倍蓰矣。國榮曰。雖然俱在殿下卽位之前。則都付令前。實爲盛德事矣。命退。承史以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨金文淳坐。右副承旨申大升坐直。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
上在慶熙宮。泰寧殿南行閣廬次。
정조 0년
下直。露江僉使朴弼熙。
정조 0년
備忘記。今下弓矢老江僉使朴弼熙處給送。
정조 0년
傳于金文淳曰。副提調持淸暑六和湯入侍。
정조 0년
傳于金文淳曰。當該承傳色罷職。
정조 0년
傳于洪國榮曰。副提調持淸暑六和湯。更爲入侍。
정조 0년
柳戇。以義禁府言啓曰。忠淸監司狀啓。據宣惠廳粘目內。靈巖郡守尹坊憑閱處之事。傳旨啓下矣。尹坊時在任所云。依例發遣府書吏拿來。何如。傳曰。待命拿囚。
정조 0년
柳戇。以兵曹言啓曰。自昌德宮運來冊名及數爻草記事。命下矣。卽接衛將牒報。則今日食前。冊子八負一冊輸去。而其後不爲輸去矣。冊名及數爻事。在傳敎前未及探知云。此後詳探以報事。申飭衛將之意。敢啓。答曰。知道。
정조 0년
大司憲李聖圭。司諫洪檍。執義李一曾。司諫李在學。掌令柳榮鎭鄭宇淳。持平趙德潤。獻納李有慶。校理沈豐之朴天衡。副校理徐有防。正言姜。修撰沈有鎭柳義養。副修撰李獻慶所啓。請文女接律處斷。措辭見上又啓曰。請厚謙夬正王法。其母依律處斷。措辭見上又啓。請礪山府竄配罪人洪麟漢絶島按置。措辭見上又啓曰。請付處罪人申晦亟施遠竄之典。措辭見上答曰。不允。
정조 0년
大司憲李聖圭。大司諫洪檍。執義李一曾。司諫李在學。掌令柳榮鎭鄭宇淳。持平趙德潤。獻納李儒慶。正言姜所啓。請聖國尙魯諸子亟施當律。措辭見上答曰。不允。
정조 0년
掌令柳榮鎭所啓。請黑山島充軍罪人趙德昌依律處斷。措辭見上又啓曰。請大靜縣爲奴罪人金壽賢依律處斷。措辭見上又啓曰。請鏡城府定配罪人洪述海依律處斷。措辭見上又啓曰。請東萊府爲奴罪人元義孫依律處斷。措辭見上答府曰。不允。
정조 0년
正言姜所啓。請充軍罪人趙德昌依律處斷。措辭見上又啓曰。請南海縣圍籬按置罪人具庠。更令王府嚴鞫得情。夬正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪人。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。答院曰。不允。措辭見上。
정조 0년
丙申六月初四日卯時。朝奠陪祭入侍時。同副承旨柳戇。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行朝奠。儀註上同上曰。丁丑年則朝夕奠及上食。有自內祭物。故奠酌必親奠。而今觀補編。則本無此禮。自今以後。當依補編。使代奠官獻酌。以此意分付守僕。上還廬次。承史以次進伏。上曰。忠淸監司入侍。賤臣承命而出。與忠淸監司徐有臣進伏。上曰。公淸素稱多弊。卿其往欽哉。命戇讀宣諭訖。有臣先退。上曰。錦伯密符諭書。自政院授之。命退。承史以次退出。
정조 0년
丙申六月初四日申時。上御廬次。副提調持湯劑入侍時。左承旨洪國榮。假注書徐龍輔。記注官金鳳顯。記事官朴祐源。醫官慶絢。以次進伏訖。絢進湯劑。上進御。命國榮讀泰川幼學疏。上曰。當令摠護使。召日官及疏儒。商確以定。命書傳敎曰。泰川幼學金曄。上疏論因山吉日。雖未知所見之如何。而難以一儒生之言準信。摠護使其令明日入來。率諸日官爛商以聞。而金曄亦使同參。上曰。日官之擇日。天機大要外。無他方書乎。國榮曰。他方書與否。未得詳知。而大體則皆是天機大要矣。上曰。池日賓術業。外人以爲何如云耶。國榮曰。外人之喪葬涓吉。多用池日賓擇日矣。命退。承史以次退出。
정조 0년
丙申六月初四日酉時。夕奠陪祭入侍時。行都承旨徐浩修。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。入自東挾門。內侍陳設。上出自東挾門。就板位上俯伏哭。在位者皆哭。代奠官入自西挾門。三上香獻盞訖。上止哭。還廬次。諸臣以次退出。
정조 0년
丙申六月初四日酉時。上御廬次。藥房副提調持湯劑入侍時。副提調洪國榮。假注書柳孟養。記注官金鳳顯。記事官朴祐源。醫官方泰輿。以次進伏訖。泰輿奉湯劑進前。上進御。上曰。都承旨入侍出榻敎行都承旨徐浩修進前。上曰。知申今日處義。果是何等處義。下吏科治之命。旋卽還寢。則陳疏瀆撓。誠甚過矣。予則不以知卿如此。良可慨然。浩修曰。臣所見迂曲。致煩聖慮。萬萬惶悚矣。泰輿曰。今日已盡五貼。若復繼進。則有下敎。然後明當煎入矣。上曰。承旨出去後。書榻敎。可也。國榮曰。凡醫官之有可稟事也。或面謁於提調。而預爲言及。或傍提於提調。而俾爲替奏。自是古例。首醫方泰輿。敢於榻前。高聲直奏。事體所在。實爲駭然。罷職。何如。上曰。依爲之。出擧條上曰。明日次對。停。出傳敎上曰。藥匙不傳於提調。任自開坼。非止一再。事極駭然。幺麽醫官。焉敢若此。不可罷職而止。首醫方泰輿削職。出傳敎國榮曰。御製閣丹靑。必以二靑三靑施彩。故京貿不足。至爲卜定關西云。爲弊不少矣。命書傳敎曰。今聞禮房承旨所奏。御製閣每使二三靑施彩。其費不些云。關西卜定。勿爲封進事。分付。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨金文淳坐直。右副承旨申大升坐。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
上御慶熙宮泰寧殿南行閣廬次。
정조 0년
傳于洪國榮曰。騎馬十二匹立之。史官柳孟養。上番兼春秋宣傳官解事者。待命。
정조 0년
傳于洪國榮曰。注書一員待命。
정조 0년
徐浩修啓曰。戶曹判書鄭弘淳依下敎來待矣。傳曰。入侍。
정조 0년
傳于洪國榮曰。摠護使及領監事以下。相議後入侍。
정조 0년
金文淳啓曰。領監事摠護使會議諸臣來待矣。傳曰。入侍。
정조 0년
傳于洪國榮曰。大臣相確後。來待於便殿閤外。承旨微稟。
정조 0년
傳于金文淳曰。料祿色呈旬郞廳改差。其代口傳差出。
정조 0년
吏曹口傳政事。爲李采戶曹佐郞。
정조 0년
金文淳。以吏曹言啓曰。都目大政。行且不遠。褒貶坐起。亦方出令。本曹郞廳。多有前期擧行之事。而佐郞兪彦鎬在外不上來。佐郞尹弘烈除拜屢日。尙不出肅。其在事體。誠甚未安。佐郞兪彦鎬。各別催促。使之不多日內上來。佐郞尹弘烈。亦令卽爲出肅。何如。傳曰。允。
정조 0년
洪國榮。以山陵都監京郞廳摠護使意啓曰。元陵處於六陵之間。火巢別無加拓之地。而四標界限。不可不分定。令禮曹與都監堂上。京畿監司。眼同擧行。何如。傳曰。允。
정조 0년
徐有慶。以宣惠廳言啓曰。大行大王發靷後下玄宮前。山陵朝夕祭奠封進生物。依前例分定各道。別單書入之意。敢啓。傳曰。允。
정조 0년
徐浩修。以兵曹言啓曰。五衛將南志博。忠翊衛將李顯宅。俱以身病。勢難供職。呈狀乞遞。宿衛輪番之任。不宜久曠。竝改差。何如。傳曰。允。
정조 0년
柳戇。以刑曹言啓曰。金曄令攸司照律嚴勘事。命下矣。大明律。凡奏事上書詐不以實者。杖一百徒三年。罪人金曄。依此律施行。決杖一百後。徒三年定配於全羅道萬頃縣。卽爲押送之意。敢啓。答曰。知道。
정조 0년
執義李一曾。司諫李在學。掌令柳榮鎭鄭宇淳。持平趙德潤。獻納李儒慶。校理朴天衡沈豐之。副校理徐有防。正言姜。修撰柳義養沈有鎭。副修撰李獻慶所啓。請文女按律處斷。措辭見上又啓曰。請厚謙夬正王法。其母依律處斷。措辭見上又啓曰。請礪山府竄配罪人洪麟漢絶島按置。措辭見上又啓曰。請付處罪人申晦亟施遠竄之典。措辭見上答三司曰。不允。
정조 0년
執義李一曾。司諫李在學。掌令柳榮鎭鄭宇淳。持平趙德潤。獻納李儒慶。正言姜所啓。請聖國尙魯諸子亟施當律。措辭見上答兩司曰。不允。
정조 0년
掌令鄭宇淳所啓。請黑山島充軍罪人趙德昌依律處斷。措辭見上又啓曰。請大靜縣爲奴罪人金壽賢依律處斷。措辭見上又啓曰。請鏡城府定配罪人洪述海依律處斷。措辭見上又啓曰。請東萊府定配罪人元義孫依律處斷。措辭見上答府曰。不允。
정조 0년
獻納李儒慶所啓。請充軍罪人趙德昌依律處斷。措辭見上又啓曰。請南海圍籬按置罪人具庠。更令王府嚴鞫得情。快正王法。措辭見上又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上答院曰。不允。
정조 0년
幼學金曄疏曰。伏以。仙馭上賓。卽當卜陵卜日。域中生靈。莫不奔走悲號。況我殿下。聖孝天至。攀慕之痛。益切罔極。仍伏念。臣草野微蹤。不勝猥越。事不獲已。冒萬死仰請。伏願聖上垂察焉。殿下繼明聖明其德。紀綱明白。黜陟玆詳。猗兮休哉。傳曰。明明德。又曰。作新民。臣只見其書。不見其德。適當其時。正觀其政。化洽八域。白中靑春。是千古聖王所未得有而無他。今玆營陵。民所號泣以爭望者。卜吉地擇良日。上以爲聖上萬歲之壽。下以爲民下萬歲之福。今聞所擇辛卯日。非一國之日。亦非萬民之日。蓋七月辛卯。妖星日一不祥。孫日二不祥。毒氣逼歲三不祥。羊刃逼命四不祥。四虛日五不祥。此非庶民之用。肯爲國家之用。至於聖陵。必不無吉日。況五不祥乎。昔后稷之葬。用癸巳日而享昌。周公營洛。用己未日而富强。理當善擇其日。臣以遐土愚氓。雖是惶悚。世襲忠良。節義相繼。遺訓餘風。尙未泯焉。故以狂夫一得之愚。敢陳至情。伏願聖上。不以人廢棄。不以文廢置。察納焉。臣無任祈懇屛營之至。批答無。
정조 0년
丙申六月初五日。兼春秋張顯慶。義禁府啓目。掌苑署別提金道林供上果子。擧皆朽傷。而殯殿供上。尤爲甚焉。因傳敎先汰後拿。嚴問之下。泛稱遲晩。刑推得情。何如。啓。傳曰。金道林段。渠非本色郞廳。則其所不知。理所固然是置。分揀放送。本職仍任爲乎矣。旣出之代。勿施爲旀。今番飭敎。旣有慈旨。則事體非尋常兺不喩。不但生果之不適祭物。其他乾果。每多腐傷。非今斯今。則雖非特此郞廳不能檢飭之事是乎。乃旣是色郞。則不可無飭。乾果與生果色郞。一倂捧傳旨爲良如敎。
정조 0년
丙申六月初五日辰時。朝上食陪祭入侍時。左副承旨金文淳。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。文淳。以守僕言達曰。自前朝夕奠及上食時。若親祭則用沈香。若代奠則用檀香矣。今則何以爲之乎。上曰。以沈香用之。上入自東挾門。內侍陳設。上出自東挾門就板位。上俯伏哭。在位者皆哭。代奠官入自西挾門。三上香獻盞訖。內侍進茶。上止哭。還廬次。諸臣以次退出。
정조 0년
丙申六月初五日巳時。上御廬次。禮判入侍時。禮曹判書鄭尙淳。左承旨洪國榮。假注書徐龍輔。記事官文采五朴祐源。以次進伏訖。上曰。疏儒招見乎。尙淳曰。見之矣。上曰。渠之言內。何日爲好云耶。尙淳曰。渠之言內。七月十三日爲好云矣。上曰。有何方書云耶。尙淳曰。自稱有奇方云。而其方書終不出之矣。上曰。禮判及擇日時應參諸臣。皆會于賓廳。出榻敎上曰。與日官及疏儒。各別詳細講確。可也。命退。諸臣以次退出。
정조 0년
乾隆四十一年丙申六月初五日未時。上御尊賢閣。時任大臣會議諸臣入侍時。行都承旨徐浩修朴祐源。假注書朴廣源。兼春秋文采五。領議政金陽澤。左議政金尙喆。戶曹判書鄭弘淳。禮曹判書鄭尙淳。都監堂上蔡濟恭金鍾正李徽之。禮曹參判沈履之。都監堂上徐有防柳義養。以次進伏訖。上曰。金曄能爲文字乎。尙喆曰。未能詳知。然似知文字矣。上曰。欲爲入侍乎。尙喆曰。似然矣。上曰。此是必有希覬之心矣。曰。孫日何謂也。陽澤曰。擇日之有父日焉。有母日焉。有孫日焉矣。傳曰。泰川幼學金曄之疏。不但語涉無稽。與諸日官爛商之時。全昧證援。至於一段語。又有方書之明據。渠以鄕谷儒生。旣無眞知的見。敢生議到於莫重事之計。此不嚴斥。則繼此窺覬之徒。其將接跡而起。令攸司照律嚴勘。此後以此等不經之說陳章者。勿爲捧納。弘淳曰。因江華留守李瀰所啓。本曹甲午貸用米六千石。以嶺南軍作米區劃事。大臣陳達蒙允。此米區劃。已於昨年爲之。而間因本府有送船輸來之議。尙此遷延矣。今年漕運旣了。勢不得再運。必待明春。乃可擧行。令該道明春漕運時。依本曹上納例。隨其餘漕船隻數裝載。別作陳省。直納江都。而餘漕船數。若不畢運於一年之內。則更待後漕運擧行爲好。如是然後。江都有準捧之道。本曹無延拖之弊。若其每石雜費。本無出處。只輸入駄價磨鍊以送之意。竝分付該道及該府。何如。出擧條上曰。依爲之。尙淳曰。日前湖儒疏批。以尹宣擧父子事。有遵聖祖丙申丁酉處分而行之之敎。故自臣曹。發關畿湖兩道。使之一依丙申丁酉年例擧行矣。卽聞外邑眩於擧行。而丁酉處分。則只撤去院額。毁破書集一二板云。今番則何以爲之乎。出擧條上曰。一從丙申丁酉處分。可也。尙喆曰。永祐園碑役。使山陵進去戶曹郞官主管擧行。而工判方在陵所。亦使之往來監董。何如。出擧條上曰。依爲之。弘淳曰。長寧殿祭享所用銀器。當爲造送。而己卯年有內下銀器尙方所在者。就其中銀匙楪。蓋具一部。銀筯一面。銀盞臺具三部。移送似好。故敢達矣。出擧條上曰。依爲之。尙淳曰。景慕宮祭器。今已鑄成。而積置露處。事甚虛疎。若得昌慶宮公廨中數間房舍。姑爲藏置。則似好矣。出擧條上曰。使改建堂上。計數捧置於景慕宮。可也。尙淳曰。然則孝明殿祭器。事當奉來矣。上曰。依爲之。尙喆曰。山陵都監財力之當初分劃。一依庚子之例。而事役之浩大。募軍之倍入。比前有不司者。卽今木錢之乏絶久矣。次次放送。役夫之未受價者。木爲四十四同云。其在國體。苟簡甚矣。未上下四十四同。自戶曹劃給。目下未了之役尙遠。內下銀子。使地部區處。其代錢五千兩。米七百石。竝卽劃送。兵曹木三十同。亦爲添助之意。分付戶兵曹。何如。出擧條上曰。依爲之。上曰。退去。諸臣以次退出。
정조 0년
丙申六月初五日申時。上御廬次。副提調入侍時。左承旨洪國榮。假注書徐龍輔。記事官文采五朴祐源。醫官慶絢。以次進伏訖。絢進湯劑。上進御。命書傳敎曰。趙明鼎曾經文任。可以獻議。且與郞官有異。敍用。其令卽爲獻議。上曰。科弊終無好道理矣。國榮曰。然矣。以卽今之科規論之。當初設始之法。豈不美哉。而但法久而弊生。今則爲痼疾而莫之救矣。明經若善。則如伏生者可以得也。鄕試若極選。則不下於貢擧。而行之已久。弊端滋長。所謂明經。徒事口誦。所謂鄕試。皆出私情。此誠今日之痼弊也。上曰。實如承宣之言矣。命退。承史以次退出。
정조 0년
丙申六月初五日酉時。夕奠陪祭入侍時。同副承旨柳戇。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
丙申六月初五日戌時。上御廬次。吏房承旨入侍時。左副承旨金文淳。假注書柳孟養。記事官文采五朴祐源。以次進伏訖。上曰。注書看審山陵役處。則事役至何境耶。孟養對曰。役事大體過半。而雨後路泥。輸石遲滯。故石役尙遠矣。且工匠役軍。以財力之不足。累月未給料布。多般呼訴矣。上曰。今日史官勞問役軍時。到處呼訴云。方夏巨役。趁不給布。甚非愛恤之本意。俄者摠護使。旣已筵稟區劃。其令待明朝卽爲輸送。又卽頒給事。分付兵曹及山陵都監。出傳敎上曰。假注書柳孟養奉審回奏。極爲勤幹。明午更爲馳詣。傳宣頒布之意。仍審役處回奏事。分付。出傳敎上曰。景慕宮儀印出後。六件內入。諸處史庫政院玉堂翰苑禮曹。各藏一部。頒賜則時原任大臣大臣奉朝賀諸承旨。序文書進承旨左右史上下注書校正諸臣。各賜一件。出傳敎上曰。先朝御筆頒賜中。遺未及下敎。鰲興府院君家。亦給一帖事。分付。出傳敎命退去。諸臣以次出。
정조 0년
行都承旨徐浩修坐直。左承旨洪國榮藥院直。右承旨徐有慶坐。左副承旨金文淳坐。右副承旨申大升坐。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
下直。瑞山縣監朴志海。
정조 0년
柳戇啓曰。吏曹參判權噵。除拜後過三日不爲出肅。依定式推考警責。牌招察任。何如。傳曰。允。
정조 0년
傳于申大升曰。下直守令留待。
정조 0년
傳于洪國榮曰。戶曹料祿色郞廳。使之謝恩。明日持謄錄入侍。
정조 0년
備忘記。今下弓矢。慶源府使朴瑬處給送。
정조 0년
徐浩修啓曰。金吾諸堂持罪人草供。依下敎來待矣。傳曰。入侍。
정조 0년
洪國榮。以弘文館言啓曰。本館上番校理臣沈豐之以御營廳從事官。今日本營坐起時。晝仕出去之意。敢啓。傳曰。知道。
정조 0년
兵曹口傳政事。副司直趙明鼎。
정조 0년
柳戇。以國葬都監郞廳摠護使意啓曰。本都監堂上金鍾正有頉。代前判書趙明鼎差下。使之察任。而時無職名。令該曹口傳付軍職。何如。傳曰。允。
정조 0년
柳戇。以禮曹言啓曰。今次元陵火巢定界事。本曹堂上一員。當爲進去。而臣尙淳。以長生殿提調。旣已陪進。外梓宮一體兼進。以除廚傳之弊。何如。傳曰。允。
정조 0년
柳戇。以魂殿都監郞廳摠護使意啓曰。依傳敎。景慕宮祭器。使改建堂上。計數捧置於景慕宮。孝明殿祭器。奉來魂殿近處藏置後。姑待臨時。傳授於參奉。而郞廳監造官。輪回直宿之意。敢啓。答曰。知道。
정조 0년
柳戇。以禮曹言啓曰。因山陵都監草記。元陵處於六陵之間。火巢別無加拓之地。而四標界限。不可不分定。令禮曹與都監堂上。京畿監司。眼同擧行事。命下矣。依前例。本曹堂上及京畿監司進去陵所。與都監堂上眼同定界後。稟處。何如。傳曰。允。
정조 0년
執義李一曾。司諫李在學。掌令柳榮鎭鄭宇淳。持平趙德潤。獻納李有慶。正言姜所啓。請聖國尙魯諸子亟施當律。措辭見上答兩司曰。不允。
정조 0년
執義李一曾所啓。趙德昌以入番掖隷。擅離番次。至於踰越宮牆之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌依律處斷。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。洪述海。身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海依律處斷。元義孫曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之斷命。雖出好生之德意。三尺至嚴。豈可定配而止。請東萊府定配罪人元義孫依律處斷。近來人心不爲。許僞百出。至於遐鄕無賴之輩。敢生希覬僥倖之心。或干議於至重至大之事。此流若不痛加禁戢。則如李懿信輩。安知不接踵而起乎。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛德。而及伏見該曹草記。則不過以詐不以實論。只施杖徒之律。失之太輕矣。請罪人金曄嚴刑島配。當該堂上從重推考。答府曰。不允。
정조 0년
正言姜所啓。黑山島充軍罪人趙德昌。身爲掖隷。乘夜踰牆。攔入深嚴之地者。論以罪犯。決難容貸。請充軍罪人趙德昌依律處斷。南海圍籬按置罪人具庠。本以凶譎之性。兼有悖戾之行。陰結凶類。綢繆祕謀。出沒閃倐。如鬼如蜮。而今其凶肚眞贜。綻露於凶賊載興文書中所捉書札。措意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬按置罪人具庠。更令王府嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。答院曰。不允。
정조 0년
吏曹參判權噵疏曰。伏以。皇天降割。先大王仙馭上賓。臣民之慟。普切罔極。日月迅駛。夏序過半。伏惟我殿下。撫時哀慕。必多所損。竊不勝下情之悲慮。仍念臣憃愚鈍劣。最居人下。而猥荷先大王拂之恩。罔勞而陞之。有罪而恕之。頂踵毛髮。都歸造化。區區寸忱。隕結是期。絲毫未報。龍髯莫擧。如喪之痛。徒有弸結。向者薄罰。只切悚蹙。曾未幾何。恩敍遽降。不意玆者。忽伏承亞銓新除之命。且驚且感。誠不知措躬之所也。夫銓衡之責。不輕而重。鑑足以辨別人才。望足以厭服物情。方可以擬議於是。臣雖癡獃。自知則明。臣是何人。敢忝是任。且玆亞銓之爲任。異於三銓之隨參。凡官職緊漫。輒專剡擬。其何可諉以濫叨於彼。而晏然冒據於此哉。矧當銓規復舊。特命通選之初。如臣無似。遽參是望。群龍滿朝。駑駘居前。一世之嗤點可知。臣心之愧懼。當如何也。臣本稟賦脆弱。蒲柳早謝。及今犬馬之齒。奄迫七十。形殼徒存。神識全銷。眼視昏醫。如玩靑丹。風丹不仁之症。種種添痼。古人所謂追先帝報陛下之願。亦無以自效。念之及此。常切自悼。以此昏憒。當此重任。其做錯僨誤。可立而待。畢竟狼狽。不止爲臣身之不幸。其勢必將爲孤恩負國之歸。寧不懍然。反復思量。無以承膺。召牌降臨。未免坐違。逋慢之罪。無所自逃。玆將短章。敢暴至懇。伏乞聖慈。俯賜鑑察。亟許遞改。以重名器。以安私分。千萬幸甚。答曰。省疏具悉。卿其勿辭察任。
정조 0년
丙申六月初六日卯時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。下直守令入侍。賤臣承命而出。與慶源府使朴瑬。瑞山縣監朴志海進伏。命瑬進前。命奏履歷及七事。上曰。下去懋哉。命志海進前。命奏七事。上曰。下去懋哉。命國榮讀宣諭。守令先退。命退。承史以次退出。
정조 0년
丙申六月初六日辰時。上御廬次。都承旨左承旨入侍時。行都承旨徐浩修。左承旨洪國榮。假注書徐龍輔。記事官文采五朴祐源。以次進伏訖。上曰。留院公事。盡爲持入。命國榮讀箕伯狀啓。命書傳敎曰。今覽平安監司徐命膺狀聞。昌城府軍人姜大春母子致命。聞甚慘然。特爲恤典擧行。上曰。內藏書冊曝曬之際。別監任意出入。極爲駭然。命書傳敎曰。不能檢飭承傳色中官李允默推考。亦不能董率司謁林興大從重推考。任自開門司鑰姜世中推考。上曰。曝曬書冊中經禮問答持來。命國榮讀之。上曰。刑曹參判入侍。采五與刑曹參判金用謙進伏。上曰。適講儀禮矣。曾聞卿熟於禮文。欲與卿講論矣。用謙曰。臣蔭吏也。不敢參論於講筵矣。上曰。不必謂之講筵。予特問之於卿矣。用謙曰。臣自少頗有性癖於禮書。故不無略干工夫。而實無仰陳於聖明者矣。上曰。禮書先自何書而見之。則好耶。用謙曰。先見通解。則好矣。上曰。卿旣入侍。多言禮說。用謙曰。臣魯莽無知。何敢言禮說。弘文提學李宜哲。明習禮書。高臣屢層。若有時招致筵席。請論禮說。則必多有益矣。上曰。科弊綸音見之乎。用謙曰。見之矣。上曰。科弊有何變通之道乎。用謙曰。司馬光科擧議。好矣。未知聖鑑曾已俯覽乎。上曰。曾或見之。而今已年久。未得詳思矣。用謙曰。請一覽之。上曰。科弊綸音及司馬光集持入。賤臣承命持入。命用謙讀之。上曰。若有摠管之闕。則如刑參之人。置之闕中。討論講議。則好矣。浩修曰。方有呈辭摠管矣。命書傳敎曰。呈辭摠管許遞。其代。刑曹參判金用謙除授。其令謝恩。命退。諸臣以次退出。
정조 0년
丙申六月初六日申時。上御廬次。藥房入侍時。左承旨洪國榮。假注書徐龍輔。記事官文采五朴祐源。醫官慶絢。以次進伏訖。絢進湯劑。上進御。上曰。都承旨入侍。醫官鄭允德金孝儉竝入侍。賤臣承命而出。與行都承旨徐浩修。醫官鄭允德金孝儉進伏。上曰。方泰輿今在罪中。慶絢年老。故欲令他醫官。輪回首醫之任。今聞鄭允德當其次云。允德之事。予甚訝之。曾於洪麟漢都提調之時。謂以允德之初名。與渠之妻外祖同名。大行朝靜攝之中。奏請改名。若與渠之妻外祖同名。則何不早自改之。至於再昨年。始爲改之乎。允德曰。實與臣之妻外祖同名。故改之矣。上曰。予已知之。何敢隱諱。從實直告。允德曰。聖敎至此。臣何敢欺隱。果然其時中官。有欲使臣改名者。故言於都提調。奏請改之矣。命書傳敎曰。予在春宮時。見都提調洪麟漢。請改醫官鄭允說之名。說字必欲改說字者。予甚駭怪。而伊時非施政令之時。故略諭未安之意於醫官矣。今以奉湯首醫之交替。召問允德改名之故。則初而欺隱。末乃吐實。而果不外予料。聞來不覺驚痛。身爲大官。偏聽所親醫官自宦寺流傳之言。以無於法之避妻祖名。肆然瀆擾於靜攝之中。噫。等閑廉防。雖難求備於洪麟漢。而中官以不可傳之說。言於允德。至於改名之境。則是豈設置閽寺。別其內外之義也。雖渠輩親自仰聞而仰覩者。決不敢傳播於外人。況此不得仰覩而仰聞之事乎。聖意所在。渠輩何敢窺測。尤何敢以窺測之事。至於傳說而不少畏懼乎。所關甚大。方今做治。先於嚴宮禁。則況事係莫重者乎。聞允德之言。中官卽孫孝忠申德龍云。渠輩雖無知識。亦具秉彝。爲待令內侍。豈忍說道。以嚴宮禁處分。猶屬餘事。雖然亦不可只憑允德之言而處決。中官孫孝忠申德龍。拿問口招。勿爲問目。只以傳播與否査覈。禁府堂上持草供以奏。鄭允德則本事之外。曩時以直宿事。便若相較者。於渠犯分之一端。宜卽處分。而中官姑未處分。更當有下敎矣。命退。諸臣以次退出。
정조 0년
丙申六月初六日酉時。上御廬次。同副承旨入侍時。同副承旨柳戇。假注書徐龍輔。記事官文采五朴祐源。以次進伏訖。命讀公事。上曰。俄者鄭允德事傳敎。見之乎。戇曰。見之矣。允德之無狀。已無可論。而身爲大官者。作此罔測之擧。豈不駭然乎。命讀領相右相獻議。戇曰。左相亦已獻議矣。上曰。持入。他承旨入侍。賤臣承命而出。與左承旨洪國榮進伏。戇先退。命讀左相獻議。命書傳敎曰。禮曹掌貢擧。該堂一體獻議事。分付。上曰。奉審注書入侍。采五承命而出。與假注書柳孟養進伏。孟養曰。臣敬奉聖敎。馳詣山陵。看審役處。今方着實董役矣。命退。承史以次退出。
정조 0년
丙申六月初六日戌時。上御廬次。金吾堂上都承旨入侍時。判義禁蔡濟恭。同義禁沈墢李海重李𡊠。都承旨徐浩修。假注書徐龍輔。記事官文采五朴祐源。以次進伏訖。上曰。中官之口招持入乎。濟恭曰。持入矣。命浩修讀之。上曰。鄭允德更爲入侍。采五承命而出。與醫官鄭允德進伏。上曰。判義禁以中官之招辭。逐條問之。濟恭問允德曰。中官申德龍招辭。果有與汝酬酢之事。中官孫孝忠招辭。本無與汝酬酢之事云。汝果與誰酬酢乎。允德曰。今已年久。精神昏矇。不能覺得矣。上曰。判禁出去。鄭允德頭面。可也。濟恭承命退出。允德隨退。命書傳敎曰。有擧行之事。都承旨追省記入直。又命書傳敎曰。今日夜深。姑止之。鄭允德明朝開坐時。使之頭面。命退。諸臣以次退出。
정조 0년
行都承旨徐浩修式暇。左承旨洪國榮藥院直。右承旨徐有慶坐直。左副承旨金文淳坐直。右副承旨申大升病。同副承旨柳戇坐。注書尹翊東病一員未差。假注書柳孟養藥院直徐龍輔仕直。事變假注書未差。
정조 0년
藥房都提調鄭存謙。提調徐命善。右承旨徐有慶啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
惠慶宮中宮殿口傳問安。答曰。知道。
정조 0년
傳于金文淳曰。內局入侍。
정조 0년
傳于洪國榮曰。禮房承旨先爲入侍。同副承旨同爲入侍。
정조 0년
徐有慶啓曰。領議政金陽澤。摠護使金尙喆。禮曹判書鄭尙淳有稟達事。來詣請對矣。傳于徐有慶曰。入侍。
정조 0년
傳于柳戇曰。軍器提調使之來待。
정조 0년
徐有慶啓曰。軍器提調具善復。依下敎來侍矣。傳于徐有慶曰。入侍。
정조 0년
傳于金文淳曰。坐直承旨入侍。
정조 0년
事變假注書望朴廣源偕來。代以吳翰源爲注書。
정조 0년
有政。吏批。判書徐命善進。參判權噵未肅拜。參議未差。同副承旨柳戇進。以李濟萬爲持平。林得浩爲副校理。李魯述爲副修撰。具善復爲判尹。趙明鼎爲知春秋。權噵爲同經筵。權噵爲觀象監提調。尹弘烈爲兼校書校理。尹得養爲右尹。李耇永爲工曹正郞。沈定鎭爲戶曹佐郞。卜台鎭爲禮曹佐郞。曺光彦爲掌苑別提。趙湛爲掌苑奉事。池命吉爲義興縣監。李海柱爲萬寧參奉。尹心協爲仁川府使。金觀行爲全義縣監。
정조 0년
兵批。判書李徽之病。參判金載順病。參議柳薰病。參知柳焵入直進。同副承旨柳戇進。副護軍具敍五朴宗益李秉模柳仁喆。以上單付。副司直李時中。副司果尹若淵李謙彬。僉知安翼濟。以上單付。
정조 0년
柳戇。以觀象監領事金陽澤。摠護使金尙喆。國葬都監提調趙明鼎。禮曹判書鄭尙淳。參判沈履之言啓曰。山陵各項吉日改擇以入事。稟定矣。臣等齊會賓廳。招致觀象監地師日官等。詳細精擇。別單書入之意。敢啓。傳曰。知道。
정조 0년
金文淳以禮曹意啓曰。卽接惠陵參奉所報。則今日申時量。本陵紅箭門內。左邊檜木一株。爲雷所震云。陵上至近之地。有此雷震之變。極爲驚悚。不可無慰安之擧。慰安告由文。不卜日今初九日擧行事。知委。何如。傳曰。允。
정조 0년
事變假注書朴廣源書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以爲。臣情苦病篤。積逋恩命。出已不勝其悚恐。且以寶篆書寫之緣臣稽遲。尤爲惶悶。卽又伏奉別諭敦勉。旣極隆摯。繼以金寶之斯速書進爲敎。臣於此。且感且悚。一倍罔措。噫。臣之負犯。旣係罔赦。臣之私義。亦難抗顔。而前後恩敎。輒賜備燭。縷縷誨諭。爲開進身。至於日前承宣傳諭。而恩之至矣。臣之踪地。雖極窮阨。所叨寵渥。如是鄭重。又況寶役。是臣一分自效之地。則暫爲趨承。旋卽退屛。在臣仰謝之義。自靖之道。似合兩得。而其於實𧏮之萬萬難强。何哉。顧臣所患症形。有不敢詳陳於紸纊之下。故前此書啓。只擧其槪。雖以至慈之聖念。其何照燭臣疾病之若是危綴乎。蓋臣病情。始以輪行毒感。轉成逐日老痁。若論原委。寒熱爲主。方其未發。雖似少甦於房闥之內。及其發也。殆若垂絶於枕席之間。一日二日。已至跨朔。方當衰朽之境。更罹沈苦之祟。氣不敵病。日慙澌陷。此病未離之前。雖欲自强而自力。其勢末由。伏願聖明。察臣病狀之此劇。金寶書寫。卽賜變通。俾無重役之遲滯。且臣此病之獲蘇。姑無其期。則王人之許久來守。非但臣病裏添悚。其在國體。尤極未安。亦命召還。使此負罪賤臣。隨分調治於自訟之中。得蒙終始生成之澤。千萬泣禱云矣。臣旣承偕來之命。姑爲因留之意。敢啓。傳曰。知道。
정조 0년
金文淳。以兵曹言啓曰。卽接昌德宮衛將牒報。則今日輸去冊子中。醫學入門二十六卷無題目。醫學入門十九卷。增補萬病回春四十六卷。明心論一卷。周易集解三卷。明史摠目二十五卷。歷代史要十五卷。應天歌二卷。康熙壬寅合辭曆二十五卷。東醫寶鑑八十卷。欽定協記辨刀書二十二卷。璲玉斧四卷。史漢一統七卷。新法曆引一卷。增補觀象玩占十四卷。七正算九卷。戎事類占九卷。二倫圖三卷。三綱行實一卷。醫學入門十九卷式二秩。闡義昭鑑十四卷。醫學正傳十六卷。錦囊經序歷代通鑑纂要合四十二卷。大明律十一卷。王文類抄一卷。歷代象緯三卷。史略二件十四卷。諸家曆象四卷。靑鳥經全一卷。人子須知九卷。羅經項門十卷。地理新法全一卷。御製大明律三卷。東醫寶鑑十九卷。老乞大諺解二卷。勘辭錄四卷。六壬經一卷。天東象三卷。國朝喪禮三卷。天源發徵七卷。退陶先生集二卷。觀象翫占十五卷。大六壬課經三卷。宋文正文二卷。御製律曆一卷。黃赤道一卷。陰陽妙一卷。課經集二卷。隨錄三卷。新刊太史一卷。人子須知二卷。御製曆象一卷。儀禮經典通解二卷。儀禮三十六卷。合五百九十六卷輸去之意。敢啓。傳曰。知道。
정조 0년
丙申六月初七日。兼春秋張顯慶。義禁府啓目。因傳旨。鄭允德改名委折與申德龍頭面是乎矣。互相爭詰。終不歸一。允德改名。在於昨年二月初九日云。而德龍則以爲。伊時罷官在家。德龍之說。果爲的實是喩。令內侍府詳査後稟處。何如。啓。傳曰。鄭允德初以孫孝忠申德龍現納。則德龍必無不知之理兺不喩。德龍之闕外待令。在於正月二十七日。還收在於二月十三日。初九日改名允德之時。德龍果雖不在是乎。乃改名之事。於允德非細事。則必有經營思量者是置。不必德龍當日傳說。然後允德當日改名。德龍雖於正月言及是良置。洪麟漢之都提調入侍。在於初二日。而其間朝家連値事故。則乘閑之便。無出於初九日故也。是則德龍之罷官與否。非所可論。德龍之不能愼莫重之言。渠之自幼伎倆。同班中官及闕內宮人。有口皆傳。無人不知。則此事耳。亦雖欲隱諱。其可得乎。近年以來。不得待令者。亦以聖鑑照燭而然也。以此觀之渠之常時所犯。姑不索言。到此嚴問之下。若復一向發明。則幺麽內侍。何律不繩。各別嚴問爲乎矣。如有更可頭面之端是等。更爲面質爲良如敎。
정조 0년
義禁府啓目。申德龍更招。一向稱冤。終不吐實。其所發明。專以義州請簡事爲肯綮是乎等。以問于鄭允德處。則允德之言。專不成事理。德龍不可不嚴繩。允德亦不可無罪。竝只上裁。何如。啓。傳曰。觀此德龍之供。果如渠言是良置。雖於壬癸年洪龍漢義州府尹時。有所說道是乎乃。改名之事。於允德大事。則不敢率爾用計於生面都提調是如可。至洪麟漢爲都提擧後售計。是則以渠供中三四年內。何不一陳於都提調。始於乙未二月。轉達改名之請耶云者。專無着落兺不喩。又以事理推之。洪麟漢雖急於欲改允說之說字。麟漢亦有思量。不能於初入都提調時仰請改名者。事勢固然是旀。麟漢。甲午臘月。拜相爲都提調。則翌年春復入之後。急急仰請改名。尤非難知之事是乎矣。毋論申德龍孫孝忠。自中官轉聞。而轉達於天聽一也。不必以此更問於德龍是遣。設如德龍之供。渠雖未及說道是乎乃。自醫官轉通囑簡於府尹。於渠無嚴之一端是置。孫孝忠本事。旣已直招。則不足更問於德龍乙仍于。今方酌處爲去乎。待傳敎發配爲乎旀。允德段依此傳敎。待明朝捧供爲良如敎。
정조 0년
丙申六月初七日卯時。朝奠陪祭入侍時。同副承旨柳戇。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申六月初七日卯時。上御廬次。藥房入診入侍時。都提調鄭存謙。提調徐命善。副提調洪國榮。假注書柳孟養。記事官文采五朴祐源。醫官慶絢吳道炯徐命緯。以次進伏訖。存謙曰。日熱此酷。聖體。若何。上曰。一樣矣。存謙曰。王大妃殿氣候。若何。上曰。平安矣。存謙曰。惠慶宮氣候。若何。上曰。大體一樣矣。暑候猶未快復。六和湯加進。何如。道炯曰。去擯郞加進五貼。似好矣。上曰。惠慶宮進服淸暑六和湯前方中。去擯郞五貼。更爲製入。出榻敎存謙請診候。上命兩廳首醫入診。絢診候訖。退伏奏曰。脈候左右三部度數調均。胃脈數候顯勝矣。道炯亦如絢對。命善曰。與諸醫議湯劑乎。上曰。唯。道炯曰。暑氣方盛。淸暑六和湯加進五貼。好矣。上曰。進御淸暑六和湯。限五貼自今日煎入。出榻敎命都提調提調先退。上曰。都政不遠。吏判頃者旣承下敎。初仕變通事。相議大臣後。草記稟處。出傳敎上曰。前後敦諭。卿心已罄。予意又悉。更何多誥。卿恙想已疹可。金寶之役。一時爲急。卿須勿復控辭。卽爲入城。仍卽入侍。進詣都監。斯速書進事。遣史官傳諭于洪奉朝賀。與之偕來。出傳敎命退去。諸臣以次退出。
정조 0년
丙申六月初七日辰時。朝上食陪祭入侍時。左副承旨金文淳。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。行朝上食。儀註上同上還廬次。諸臣以次退出。
정조 0년
丙申六月初七日午時。上御廬次。軍器提調入侍時。軍器提調具善復。行都承旨徐浩修。假注書柳孟養。記事官文采五。記注官金鳳顯。以次進伏訖。上曰。軍器寺物力。何如。善復對曰。五衛法在時。物力多矣。自罷五衛以後。物力每患不足矣。上曰。本寺所在銃數幾何。對曰。近萬柄矣。上曰。環刀幾何。對曰。環刀無造置者。故曾前印出兵學指南。分給各道。收若干錢。造七百柄別備矣。上曰。因山後當爲內試射。武藝別監軍器。先爲修補。可也。上曰。景慕宮前兩石橋役事。至何境乎。善復曰。一則今日開基始役。一則初四日已爲始役矣。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨金文淳坐。右副承旨申大升試所進去。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書吳翰源仕。
정조 0년
徐浩修啓曰。右副承旨申大升。同副承旨柳戇。俱以病不進。卽爲牌招。何如。傳曰。允。
정조 0년
傳于洪國榮曰。左副承旨入侍。
정조 0년
又傳于曰。庚子丁丑年濟州民赴役。只有賞給之例。今番亦來云。其數。幾何。赴役後來待事。分付山陵都監。
정조 0년
傳于洪國榮曰。大臣留待。
정조 0년
柳戇。以禮曹言啓曰。卽接大報壇守直內官所報。則今番大雨。本壇壇上曲墻二間許頹圮。卽速修改云。有頉處所當卽爲修改。而今以土旺用事。例不得擧行。姑待立秋節後。擇日修改。爲先圍排之意。分付。何如。傳曰。允。
정조 0년
金文淳。以吏曹言啓曰。依傳敎。初仕變通事。相議于大臣。則領議政金陽澤。左議政金尙喆。右議政鄭存謙以爲。今此齋郞變通之命。一則省減初入仕也。一則疏通文參下也。臣方欽仰。豈有他見。目今各陵殿中。有兩參奉處。聞是十七窠云。就其中分半。以文參下及蔭令差出。恐合事宜云。大臣之意如此。見今各陵殿中。文別檢爲九窠。蔭令爲八窠。若就兩參奉處十七窠。九窠更作蔭令。八窠更作文別檢。則竝與前已設置之令。別檢適當分半之數。似涉便宜。而事係變通。不敢擅便。伏惟上裁之意。敢啓。傳曰。依議施行。
정조 0년
洪國榮。以禮曹言啓曰。外梓宮奉詣。改擇數日事。命下矣。卽令日官推擇。則今六月十二日丑時。十五日丑時。十七日寅時爲吉云。以何日擧行乎。敢稟。傳曰。十二日爲之。
정조 0년
徐浩修。以義禁府言啓曰。中官孫孝忠邊遠定配。申德龍定配事。承傳啓下矣。孫孝忠咸鏡道會寧府邊遠定配。申德龍全羅道海南縣定配。而以承傳內辭意。具罪目。依例發遣府書吏。押送于各其配所。何如。答曰。知道。申德龍與孫孝忠有間。以中道更定配所。
정조 0년
柳戇。以義禁府言啓曰。時囚罪人申德龍定配所草記。以中道更定配所。事批下矣。申德龍忠淸道報恩縣定配。而依例發遣府書吏。押送配所。何如。傳曰。允。
정조 0년
徐浩修。以御營廳言啓曰。東牆四軍堡西邊宮牆五間許今日頹落處。北二營入直鄕軍二十名除出。限修築間守直事。自兵曹草記矣。北二營入直鄕軍二十名除出。限修築晝夜輪回守直之意。敢啓。答曰。知道。
정조 0년
又以兵曹言啓曰。卽接東所衛將。北所衛將牒報。則東牆四軍堡西邊宮牆五間許及武德門西邊宮牆三間許。今日頹落云。依例令紫門監爲先把子圍排。急速修築。而北二營入直御營軍。西營入直砲手各二十名式除出。限修築間所屬字內。各別守直之意。敢啓。答曰。知道。